**ПРОЛЕТНА СЕСИЯ НА ПАРЛАМЕНТАРНАТА АСАМБЛЕЯ НА НАТО**

**Българската гледна точка за ролята на НАТО за повишаване на сигурността в Черноморския регион**

**Изказване на министъра на отбраната Атанас Запрянов**

*София, 25 май 2024 г.*

***Господин председател,***

***Ваши Превъзходителства,***

***Дами и господа,***

Имам честта да ви приветствам с добре дошли в София и да се обърна към участниците в пролетната сесия на Парламентарната асамблея на НАТО, която тази година се провежда в контекста на 75-ата годишнина на нашия Алианс. Щастливи сме да бъдем домакини на този форум в годината, в която честваме и 20-ата годишнина от присъединяването на България към най-успешната организация за колективна отбрана в света.

Тъй като сме изправени пред нарастващите предизвикателства на фундаментално променената среда на сигурност през третата година от руската брутална агресивна война срещу Украйна, сесията днес ще разгледа основни въпроси от нашата обща евроатлантическа програма за сигурност и отбрана. В този контекст, искам да отбележа, че трябва да се съсредоточим върху поне три ключови теми.

Първо, необходимостта да продължим нашата решителна подкрепа за Украйна толкова дълго, колкото е необходимо за победа, тъй като бъдещето на европейската сигурност зависи от изхода на тази война. Нашата първа и най-добра отбранителна линия днес е да се уверим, че Украйна получава всички необходими оръжия, за да победи руската агресия. И трябва да се направи сега. Начинът, по който подкрепяме Украйна в момента не само ще определи нашата среда на сигурност за идните години, но също така ще бъде решаващ по отношение на стратегическото значение на НАТО.

Второ, надявам се, че всички вие ще обсъдите задълбочено приоритетите и очакванията за Срещата на върха на НАТО във Вашингтон през юли т.г., която ще бъде много ползотворна за бъдещето на Алианса.

И накрая, като представител на държава от Югоизточния фланг на НАТО, надявам се, че ще обърнете достатъчно внимание в предстоящите дискусии на необходимостта от по-силен съюзнически принос към сигурността в Черноморския регион, където замразените конфликти се използват от Русия като инструмент за преследване на стратегическите й цели.

Трябва да вземем предвид руската подривна дейност в Западните Балкани, насочена към възпрепятстване на евроатлантическата интеграция на държавите от региона и установяване на дългогодишна руска сфера на влияние.

България споделя оценките на средата на сигурност от Стратегическата концепция на НАТО и Стратегическия компас на ЕС. Продължаващата руска пълномащабна агресия срещу Украйна, съчетана с хибридната война на Кремъл срещу всички нас в преследване на реваншистката геополитическа стратегия на Москва, е най-сериозната заплаха за нашата индивидуална и колективна сигурност. Тъй като не виждаме край на войната в Украйна в обозримо бъдеще, трябва да сме готови да управляваме дълготрайната регионална нестабилност, подхранвана от дългосрочната руска реваншистка политика.

Агресията на Русия срещу Украйна разкрива нарастването на нейните нелегитимни териториални претенции в Европа и готовността за ескалация на конфликта за постигане на стратегическите й цели. Заплашителната ядрена реторика на Кремъл е неприемлива и ние трябва да сме единни и решителни в посрещането на това предизвикателство. Не трябва да има съмнение, че амбицията на Москва е да възстанови влиянието си в пост-съветското и посткомунистическото пространство в Европа, включително чрез използване на военна сила. Сега всички виждаме руските военни престъпления в Украйна и те не трябва да остават ненаказани. Организацията на Северноатлантическия договор трябва да бъде готова да посрещне това най-сериозно предизвикателство за нашата обща сигурност в дългосрочен план.

Хибридният натиск е основният инструмент, който Русия използва днес, за да упражни деструктивното си влияние в страните както от Черноморския регион, така и от Западните Балкани и да спре тяхната евроатлантическа интеграция. Москва използва усъвършенствани хибридни стратегии, които са съобразени с уязвимостта на всяка отделна страна, включително политическа намеса, пропаганда, дезинформация, кибератаки, актове на саботаж, икономически и енергиен натиск, шпионаж, информационни операции и други инструменти за подривна дейност.

Трябва да е напълно ясно, че България също е обект на руската хибридна агресия. Ние сме във фокуса на добре организирани руски дезинформационни кампании, целящи да повлияят на вътрешния ни политически процес. Непосредствената цел на Кремъл сега е да се намеси пряко в предстоящите избори през юни. Имаме предвид резолюцията на Европейския парламент от 25 април 2024 г. относно новите твърдения за руска намеса в Европейския парламент, в предстоящите европейски избори и въздействието върху ЕС. Що се отнася до България, Европейският парламент е загрижен за достоверни съобщения за зачестили руски опити за намеса в предстоящите ни избори на 9 юни 2024 г., за руските дезинформационни дейности и особено за множеството имоти на наша територия, които към момента са собственост на руските власти и служат като центрове за руско влияние върху нашите демократични процеси.

Решени сме да противодействаме на руската хибридна агресия срещу страната ни и да направим България по-силен съюзник в НАТО и член на ЕС. Сега страната ни е фокусирана върху изграждането на устойчивост както на ниво институции, така и на ниво общество. В този момент руската дезинформация е най-непосредственото и пряко предизвикателство към вътрешните ни политически процеси предвид предстоящите избори. Отбранителната ни система също е обект на руски фалшиви новини и враждебна пропаганда. Затова продължаваме да изграждаме способности за стратегическа комуникация на Министерството на отбраната.

Предвид всичко това и най-вече с оглед руския интерес към Западните Балкани и неговата систематична хибридна подривна дейност, страната ни трябва да е достатъчно силна, за да бъде щит срещу руското реваншистко проникване в Югоизточна Европа. Това е от особено значение предвид нашето географско положение и амбицията на Русия да си осигури безпрепятствен достъп до региона с оглед установяване на собствена сфера на влияние.

В контекста на всичко, което посочих, Организацията на Северноатлантическия договор е по-актуална и необходима от всякога. Тъй като сега сме изправени пред най-сериозната криза на сигурността в Европа след Втората световна война, Алиансът остава крайъгълният камък на нашата сигурност и отбрана. Към днешна дата в нашия регион сигурността е мислима и постижима само с практическия и траен принос на Алианса и целенасочения ангажимент на ЕС.

НАТО е основата на нашата колективна отбрана и в тази връзка ние трябва да инвестираме адекватно в изграждането на национални и съюзнически способности по целия Източен фланг и особено в Черно море. Ето защо България напълно подкрепя разширяването и засилването на присъствието на Алианса в Черно море. Трябва да направим всичко възможно, за да укрепим потенциала за възпиране и отбрана на НАТО в Черно море, като неразделна и ключова част от целия Източен фланг. Създаването на многонационална бойна група на НАТО в България е от фундаментално значение за защитата на страната ни като съюзник и е реален принос към сигурността на Югоизточния фланг на Алианса. Днес водената от Италия бойна група е напълно комплектована. Очакваме надграждането на способностите й, за да достигне ниво на бригада, ако и когато е необходимо. Работим и по създаването на многонационален дивизионен щаб на НАТО в България. Този щаб ще осъществява командването и управлението на съответните формирования на сухопътните войски съгласно регионалните планове на НАТО. Морският координационен център във Варна ще укрепи допълнително нашата колективна отбрана.

Предвид необходимостта от надеждно възпиране и отбрана на целия Източен фланг, от съюзниците зависи преди всичко да изградят необходимите отбранителни способности. Ето защо, за да се справи с влошаващата се среда на сигурност, България е фокусирана върху укрепването на националната отбрана в рамките на НАТО. В момента изпълняваме проекти за модернизация на въоръжението и техниката във всички видове въоръжените сили и във всички оперативни домейни. Увеличаваме инвестициите за придобиване на нови системи и се ангажираме да развиваме нашите възможности за поддръжка на страната домакин.

В допълнение, за да укрепим нашите отбранителни способности, ние търсим варианти за разполагане на системи за противовъздушна отбрана и брегови ракетни комплекси на съюзници от НАТО на наша територия. Тази стъпка ще подсили посланието за готовността ни за възпиране, което със сигурност ще бъде предизвикателство за военните оценки на Русия. В крайна сметка това може да ни даде възможност да изпратим в Украйна допълнителни средства за противовъздушна отбрана, с които разполагаме.

Като министър на отбраната позволете ми да отправя няколко думи на признателност за положителната роля на българския парламент за изграждането на по-силна национална отбрана в рамките на НАТО и ЕС. Имаме стабилно и силно изразено евроатлантическо мнозинство, което подкрепя предоставянето на военна помощ на Украйна и се надявам, че след тези избори то ще бъде още по-силно. Позволете ми да благодаря на българските парламентаристи за подкрепата им към приоритетите на отбранителната ни политика, особено по отношение на инвестиционните проекти, развитието на способностите на въоръжените сили, грижата за нашите военнослужещи, с оглед попълването на вакантните длъжности, както и за повишаване на разходите за отбрана до 2% от БВП.

Тъй като руската агресия към Украйна е пряко предизвикателство за нашата сигурност, ние ще продължим да подкрепяме Украйна в нейните законни действия за противодействие на руската военна инвазия и за възстановяване на териториалната й цялост в рамките на международно признатите й граници. От военно-стратегическа гледна точка трябва да направим всичко възможно, за да помогнем на Украйна да победи. Ако Украйна загуби тази война, това със сигурност ще окуражи Путин да продължи въоръжената си агресия срещу други страни в Европа. При този най-лош сценарий можем да се сблъскаме с въоръжена агресия дори срещу страни-членки на НАТО. Ето защо подкрепата за Украйна, в рамките на нашите възможности, е наш стратегически интерес.

Едно трябва да бъде ясно веднъж и завинаги – крайно време е да действаме сега. Днес, а не утре. Дотук сме чули достатъчно политически намерения. Украйна се нуждае от практическа подкрепа, а не от допълнителни обещания. Украинските войници се бият смело всяка секунда. И умират за родината си, за народа и свободата си. Трябва да знаем, че те правят това и за нашата свобода и сигурност. Ето защо ние трябва да ги подкрепим с всички необходими оръжия, въоръжение и техника, които нашите въоръжени сили могат да си позволят да осигурят.

След всичко това нека ви уверя още веднъж, че по-нататъшното предоставяне на военна помощ на Украйна ще остане във фокуса на българската отбранителна политика. Ето защо през последната година България засили и разшири обхвата на военната помощ на Украйна. Сега работим върху значителен допълнителен транш военна помощ, като се фокусираме върху реалните нужди на украинските войници за отблъскване на руските агресори. Това е най-добрата инвестиция в нашата обща сигурност.

Нашата солидарност и подкрепа за Украйна следва да включва не само споменатата помощ. Трябва да се уверим, че руската отбранителна индустрия не получава от трети страни технологии и компоненти, особено с двойна употреба. Необходими са съвместни действия както от страна на ЕС, така и на НАТО, с които ясно да покажем на всяка страна, че няма да толерираме какъвто и да е износ за Русия, който захранва нейната военна машина и поддържа въоръжената агресията. Към настоящия момент ЕС има съществена роля като използва своето икономическо влияние, за да противодейства на руското сътрудничество с трети страни в това направление.

Не на последно място, ние подкрепяме евроатлантическата интеграция на Украйна, която е необратим процес. Вярваме, че вратата на НАТО трябва да остане отворена за Киев и на предстоящата Среща на върха във Вашингтон следва да се направи още една важна стъпка в тази посока.

В този контекст, бих искал да споделя с вас очакванията ни от Срещата на върха във Вашингтон. Първо и най-важно, трябва да запазим нивото на амбиция при изпълнението на решенията, които взехме в Мадрид и Вилнюс. Акцентът трябва да бъде върху укрепване на възпирането и отбраната на Източния фланг. Освен това трябва да се съсредоточим върху пълното ресурсно осигуряване на отбранителните планове. Съюзниците трябва да изпратят силно послание за трайно единство, солидарност и сила. Днес стабилната трансатлантическа връзка е необходима повече от всякога.

Начинът, по който можем да демонстрираме истинска солидарност е като работим заедно за засилване на възпирането и отбраната на Алианса, както и по отношение на споделянето на тежестта. Ние разглеждаме нивото на разходите за отбрана от 2% от БВП като минимална база за надграждане в перспектива. И накрая, във Вашингтон трябва да обърнем достатъчно внимание на регионалната сигурност както в Черно море, така и в Западните Балкани, които са два взаимосвързани региони, подложени на целенасочени руски хибридни кампании. Ето защо противодействието на хибридните заплахи също трябва да бъде включено в дневния ред на срещата на

Предвид това, се надявам, че всички вие, уважаваните парламентаристи от държавите-членки на НАТО и от страните-партньори, които днес сте се събрали тук в нашата столица, ще предложите правилните отговори в подкрепа на важните решения на срещата във Вашингтон.

Благодаря за вниманието!